ชื่อไทย: ฉลามกบ
ชื่อสามัญ: Brownbanded bambooshark
ชื่อวิทยาศาสตร์: Chiloscyllium punctatum
วงศ์ (Family): Hemiscylliidae
ถิ่นกำเนิด: แพร่กระจายอยู่ทั่วไปในทะเลบริเวณแนวปะการังเขตน้ำขึ้นน้ำลงแถบอินโดแปซิฟิกตะวันออก รวมถึงประเทศไทย
รายละเอียด: เป็นปลากระดูกอ่อนกลุ่มฉลาม ลำตัวเรียวยาว ส่วนหัวและส่วนลำตัวใหญ่ มีอวัยวะคล้ายหนวดที่บริเวณส่วนหน้าของหัว ดวงตามีขนาดเล็ก ครีบอกมีขนาดใหญ่ ครีบหางส่วนบนยาวกว่าครีบหางส่วนล่าง สามารถนอนนิ่งกบดานอยู่ที่พื้นทะเลได้นานโดยอาศัยกล้ามเนื้อสูบน้ำผ่านเหงือกช่วยในการหายใจ มักอาศัยบริเวณหน้าดิน กินสัตว์น้ำพวก กุ้ง ปู หอย และสัตว์น้ำหน้าดินอื่นเป็นอาหาร ในระยะลูกปลาจะพบลายขาวสลับดำหรือน้ำตาลพาดขวางจำนวน 13 แถบตลอดลำตัวและสีจะค่อย ๆ จางลงเมื่อโตขึ้น ความแตกต่างของเพศผู้และเมียสังเกตได้จากบริเวณครีบท้อง ปลาฉลามเพศผู้จะมีอวัยวะช่วยในการสืบพันธุ์ (Claspers) ลักษณะเป็นติ่งเนื้อยื่นออกมาจากครีบท้องทั้ง 2 ข้างในขณะที่เพศเมียจะไม่มีแต่จะมีอวัยวะสืบพันธุ์อยู่ในช่องทวารร่วม (Cloaca) 
ประเภท (Catalogy): ปลาทะเล